La Fira i Festes de Gandia se salda amb afluència massiva
03 octubre 2018

## La Fira i Festes de Gandia se salda amb afluència massiva03 octubre 2018Última actualització: 14 juliol 2025

![](../gestion/img/_AO_6045-copia.jpg)  
  

El regidor delegat de Cultura, **Joan Muñoz** ha valorat aquest matí en roda de premsa la Fira i Festes de Gandia.  
Una Fira que va comptar amb 95 actuacions i espectacles diferents als que cal sumar la "_performance_" celebrada a l'espai cobert de la plaça Prado, les exhibicions esportives, els tres mercats temàtics, la Fira de les Associacions, la Fira de Territori Borja o la Fira Intercultural a més de l'espai del Mosset.  
  
Pel que fa a les xifres, el concert de Vetusta Morla va superar els 3.000 espectadors; els concerts del parc de la Festa van congregar a 13.000; les activitats de la Marquesa van acollir 6.000 persones; mentre que els espectacles del Teatre Serrano van congregar a 1.400 assistents.  
  
"_La resta d'actes i activitats de carrer van comptar amb una participació de públic massiva_" i afegia que "_en algun dels espectacles com el que es va desenvolupar al Prat vam haver de posar un control d'accés donada la gran quantitat de públic que va arribar a atreure a determinats moments_" va explicar Muñoz.  
  
"_És impossible calcular la quantitat de persones que durant aquests dies ens han visitat però sí que és cert que he notat que hi havia moltes ganes de Fira. Ja el dijous el passeig era ple i dilluns a la nit encara es podia veure molta activitat als carrers, al contrari que succeeix normalment_" va declarar el regidor de Cultura.  
  
Finalment, Joan Muñoz ha volgut agrair la feina feta pels tècnics i treballadors del departament de Cultura. "_Han estat quatre dies treballant moltíssim perquè tota la ciutadania i visitants gaudiren d'unes fires excel·lents_".